અસ્મિતાપર્વમાં સર્જકો આવે, પૂર્ણ થતાં સુધી સૌ રોકાય, શબ્દગોષ્ઠિથી વાતાવરણ ભર્યું ભર્યું રહે, રાત્રિએ સ્વર ઝંકૃતિથી સૌનો માંહ્યલો પુલકિત થાય એવો બાપુનો હ્રદયભાવ રહ્યો છે. ક્રમે ક્રમે સર્જકો અને સહભાવકોની સંખ્યા વધતી ગઈ છે. અસ્મિતાપર્વ ૧૨માં ખૂબ મોટી સંખ્યામાં કવિઓ, લેખકો, ગાયકો, સંગીતકારો, ચિત્રકારો, કલા ફોટોગ્રાફરો, શિક્ષણશાસ્ત્રીઓ, નાટ્ય કલાકારો, દિગ્દર્શકો, વર્તમાનપત્ર-સામયિકોના તંત્રીઓ-સંપાદકો, પત્રકારો, વિવિધ મીડિયાના પ્રતિનિધિઓ, વિવિધ ક્ષેત્રના અગ્રણીઓ ઉપસ્થિત રહ્યાં હતાં. ‘પર્વ’ માં મુખ્યત્વે સર્જકોને – કલા સાધકોને નિમંત્રણ મોકલાય છે. સ્થળ અવકાશ હોય ત્યાં સુધી સાહિત્ય કલાપ્રેમી સહભાવકોને પણ આવાસ વ્યવસ્થા અપાય છે. આ સમગ્ર ઉપક્રમ જાહેર સ્વરૂપનો છે તેથી સૌ કોઈ પર્વનો આનંદ લઈ શકે છે. થોડાંક વર્ષોથી તેનું જીવંત પ્રસારણ પણ ટી.વી. ચેનલોના માધ્યમથી કરવામાં આવે છે જેનો લાભ દેશમાં તેમજ વિદેશમાં રહેલા સહભાવકો લે છે. અસ્મિતાપર્વ ૧૩ નું પણ જીવંત પ્રસારણ ‘આસ્થા’ ચેનલ પરથી થનાર છે.